ક્યુબેક સિટી (કેનેડા): કેનેડામાં ક્યુબેક સિટીની એક મસ્જિદમાં નમાજ દરમિયાન કરવામાં આવેલા અંધાધૂંધ ગોળીબારમાં પાંચના મોત થયાં છે. મસ્જિદના અધ્યક્ષના જણાવ્યા પ્રમાણે લોકો જ્યારે ઈસ્લામિક કલ્ચરલ સેન્ટ્રલની મસ્જિદમાં સાંજની નમાજ અદા કરી રહ્યા હતા ત્યારે એકે-૪૭ રાઇફલથી અંધાધૂંધ ગોળીબાર કરવામાં આવતાં પાંચ લોકોનાં મોત થાય છે. ગોળીબાર કર્યો ત્યારે મસ્જિદમાં ૪૦ જેટલા લોકો હાજર હતા. તેઓ જ્યારે નમાજ પઢી રહ્યા હતા ત્યારે ત્રણ જેટલા અજાણ્યા હુમલાખોરોએ તેમના પર આડેધડ ફાયરિંગ શરૂ કરી દીધું હતું. જેમાં પાંચના સ્થળ પર જ મોત થયાં હતાં. પોલીસને આ હુમલાની જાણ થતાં તાત્કાલિક સ્થળ પર પહોંચી ગઈ હતી અને હુમલામાં ઘાયલ લોકોને હોસ્પિટલ પહોંચાડવાની વ્યવસ્થા કરી હતી. આ ઘટનાના સંદર્ભમાં બે લોકોની ધરપકડ કરવામાં આવી છે. આ હુમલા બાદ પોલીસે મસ્જિદ ફરતે કડક સુરક્ષા જાપતો ગોઠવી દીધો છે. જોકે પોલીસે આ બાબતમાં કોઈ સત્તાવાર ટિપ્પણી કરવાનો ઈનકાર કર્યો છે.